钦定古今图书集成/理学汇编/文学典/第168卷 > 《与曾子固》前人
## 钦定古今图书集成/理学汇编/文学典/第168卷 > 《与曾子固》前人

轼叩头泣血言：“轼负罪至大，苟生朝夕，不自屏窜，辄
通书问于朋友故旧之门者。伏念轼逮事祖父，祖父
之没，轼年十二矣，尚能记忆其为人。又尝见先君欲
求人为撰墓碣，虽不指言所属，然私揣其意，欲得子
固之文也。京师人事扰扰，而先君亦不自料止于此。”
呜呼！轼尚忍言之。今年四月，轼既护丧还家，未葬，偶
与弟辙阅家中旧书，见先君子自疏录祖父事迹数
纸，似欲为《行状》未成者，知其意未尝不在于此也。因
自思念，“恐亦一旦卒然，则先君之意永己不遂。谨即
其遗书粗加整齐，为《行状》以授同年兄邓君文约，以
告于下执事。伏惟哀怜而幸诺之。岂惟罪逆遗孤之
幸，抑先君有知，寔宠绥之。”轼不任哀祈恳切之至。